《鞭马图》
元代·袁桷

生驹万里意，所向知无前。圉人忌其德，未试先加鞭。

要令俯首驯，使我尝相怜。伯乐死已久，此道不复传。

驾车困泥途，伏枥老岁年。所用非所养，谁能别蚩妍？

画师逐时好，谓尔诚当然。披图重叹嗟，我意何由宣。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。